b"\n_START_ARTICLE_\nWilliam Mayne\n_START_SECTION_\nLiv\n_START_PARAGRAPH_\nHan var eldste s\xc3\xb8nn i en legefamilie, og avsluttet sin skolegang i en alder av 17 \xc3\xa5r. Etter en kort periode som l\xc3\xa6rer og som BBC-ansatt livn\xc3\xa6rte han seg som forfatter resten av livet. Han bodde det meste av livet i North Yorkshire. Han hadde et kort ekteskap, og hadde ingen egne barn, men to sted\xc3\xb8tre._NEWLINE_Han ble i 2004 d\xc3\xb8mt for seksuell omgang med minst 11 mindre\xc3\xa5rige jenter, og sonet to og et halvt \xc3\xa5r i fengsel.\n_START_SECTION_\nB\xc3\xb8ker\n_START_PARAGRAPH_\nHan debuterte med Follow the Footprints (1953) og vant etterhvert omd\xc3\xb8mme som en b\xc3\xa5de briljant og produktiv forfatter, med stor grad av originalitet. Han utga mer enn 100 b\xc3\xb8ker. _NEWLINE_Kvartetten med b\xc3\xb8ker fra korskolen (A Swarm in May (1955), Choristers' Cake (1956), Cathedral Wednesday (1960) og Words and Music (1963)) ble hans gjennombrudd. Den f\xc3\xb8rste av b\xc3\xb8kene ble filmet i 1983. Barneboka A Grass Rope (1957), som han vant pris for, er b\xc3\xa5de en skattejakt, en landskapsskildring fra Yorkshire og en fortelling om livsrytmen p\xc3\xa5 en g\xc3\xa5rd. _NEWLINE_Earthfasts (1966) er en fortelling om tidsreise: to gutter fra v\xc3\xa5r tid m\xc3\xb8ter en trommeslager fra 1700-tallet. Boka er filmet som tv-serie, i 1994. Boka er del av en trilogi, fulgt av Cradlefasts (1996) og Candlefasts (2000). I tillegg til 1700-tallet, inneholder fortellingene ogs\xc3\xa5 spor av Arthurmyten._NEWLINE_Skrivestilen preges b\xc3\xa5de av dialektbruk, ordspill og originalitet._NEWLINE_P\xc3\xa5 norsk finnes ingen av hovedverkene, bare billedbokfabelen Musa og egget (1996)."